b"\n_START_ARTICLE_\nVera Veriovkina\n_START_PARAGRAPH_\nVera Abeg-Veriovkina (rus. \xd0\x92\xd0\xb5\xd1\x80\xd0\xb0 \xd0\x92\xd0\xb0\xd1\x81\xd0\xb8\xd0\xbb\xd1\x8c\xd0\xb5\xd0\xb2\xd0\xbd\xd0\xb0 \xd0\x90\xd0\xb1\xd0\xb5\xd0\xb3\xd0\xb3-\xd0\x92\xd0\xb5\xd1\x80\xd0\xb5\xd0\xb2\xd0\xba\xd0\xb8\xd0\xbd\xd0\xb0, pranc. Veronika Abegg-Verevkine; 1872\xc2\xa0m. sausio 28 d. Kaune, Rusijos imperija\xc2\xa0\xe2\x80\x93 1960\xc2\xa0m. gegu\xc5\xbe\xc4\x97s 11 d. Sent Andre d'Ala, Pranc\xc5\xabzija)\xc2\xa0\xe2\x80\x93 Lietuvoje, Rusijoje, Uzbekistane ir Pranc\xc5\xabzijoje k\xc5\xabrusi tapytoja.\n_START_SECTION_\nBiografija\n_START_PARAGRAPH_\nGim\xc4\x97 kaunie\xc4\x8dio Vilhelmo Abego \xc5\xa1eimoje. Sankt Peterburge lank\xc4\x97 Centrin\xc4\x99 (barono \xc5\xa0teglico) pie\xc5\xa1imo mokykl\xc4\x85, 1893 m. mok\xc4\x97si priva\xc4\x8diai pas Ilj\xc4\x85 Repin\xc4\x85. 1893\xe2\x80\x9395 m. studijavo Sankt Peterburgo dail\xc4\x97s akademijoje. 1896 m. i\xc5\xa1tek\xc4\x97jo u\xc5\xbe Kauno gubernatoriaus Piotro Veriovkino brolio Vsevolodo (1872\xe2\x80\x931924). Vyro gimin\xc4\x97je meninink\xc4\x97 rado supratim\xc4\x85 \xe2\x80\x93 paveikslus tap\xc4\x97 ir jo motina Jelizaveta Veriovkina, ir sesuo Mariana Veriovkina._NEWLINE_\xc5\xa0eima persik\xc4\x97l\xc4\x97 gyventi \xc4\xaf Buchar\xc4\x85 (dab. Uzbekistanas), ten Vera Veriovkina k\xc5\xabr\xc4\x97 etiudus. 1903 m. Veriovkinai perva\xc5\xbeiavo \xc4\xaf Lietuv\xc4\x85, vald\xc4\x97 Pa\xc5\xbeaislio ir Ma\xc5\xbeeli\xc5\xa1ki\xc5\xb3 dvarus. 1909 m. gyveno Kaune. Pirmojo pasaulinio karo metais V.Veriovkina Rusijos kariuomen\xc4\x97je dirbo gail\xc4\x97sting\xc4\x85ja sesute. Su vyru i\xc5\xa1siskyr\xc4\x97. 1916 m. gyveno Suomijos Kuokkalos (dab. Repino) vietov\xc4\x97je, bendravo su savo mokytoju Ilja Repinu, tap\xc4\x97._NEWLINE_Pokaryje gr\xc4\xaf\xc5\xbeo \xc4\xaf Lietuv\xc4\x85 ir, apie 1920\xe2\x80\x931923 m. pardavusi Pa\xc5\xbeaislio dvar\xc4\x85, emigravo \xc4\xaf Pranc\xc5\xabzij\xc4\x85. Apsistojo Nicoje, apie 1926 m. persik\xc4\x97l\xc4\x97 \xc4\xaf Pary\xc5\xbei\xc5\xb3. Tap\xc4\x97 paveikslus, gyveno skurd\xc5\xbeiai. 1949 m. paskelb\xc4\x97 prisiminimus apie dailinink\xc4\x85 Ilj\xc4\x85 Repin\xc4\x85._NEWLINE_V.Veriovkinos k\xc5\xabrybai b\xc5\xabdingi modernizmo bruo\xc5\xbeai: tapant peiza\xc5\xbeus buvo linkusi \xc4\xaf impresionizm\xc4\x85, o kuriant portretus \xe2\x80\x93 \xc4\xaf ekspresionizm\xc4\x85. Darbai saugomi I.Repino muziejuje Repino miestelyje (dab. Rusija) ir Pierre'o Gochtowt'o kolekcijoje Pranc\xc5\xabzijoje."